
85 χρόνια από τη σφαγή - Εκδήλωση Μνήμης για το Ολοκαύτωμα των Μαρτυρικών Χωριών του ανατολικού Κιλκίς, Κλειστού, Αμπελόφυτου και Κυδωνιάς 
Τρία χωριά του ανατολικού Κιλκίς, το Κλειστό (Μούσγαλι),το Αμπελόφυτο (Μούρσαλι) και 
η Κυδωνιά (Κοτσολάρ) παραδόθηκαν στις φλόγες από τα χιτλερικά στρατεύματα κατοχής και οι κάτοικοί τους εκτελέστηκαν χωρίς οίκτο στις πλατείες και στην εκκλησία του Προφήτη Ηλία στο Κλειστό. 
Τα ποντιακά προσφυγοχώρια πνίγηκαν στο αίμα σε αντίποινα για την αντιστασιακή δράση κατά του Γερμανού κατακτητή στις 25 Οκτωβρίου του 1941, και κανείς δεν θέλησε να επιστρέψει στον τόπο της καταστροφής. Τα τρία χωριά δεν κατοικήθηκαν ποτέ ξανά και όσοι επέζησαν από τον όλεθρο σκορπίστηκαν σε χωριά του Δήμου Κιλκίς και σε περιοχές της Θεσσαλονίκης.     
Το Κλειστό, το Αμπελόφυτο και η Κυδωνιά ανήκουν στην αλυσίδα των πρώτων Ολοκαυτωμάτων της Ευρώπης και της Ελλάδας. Αναγνωρίστηκαν ως Μαρτυρικά Χωριά με Προεδρικό Διάταγμα (139/2024) ύστερα από παρέμβαση του Συλλόγου Κιλκισιωτών Αθηνών και περιχώρων και του Δήμου Κιλκίς, ο οποίος για τον λόγο αυτό, είναι ενεργό μέλος του Δικτύου Μαρτυρικών Πόλεων και Χωριών της Ελλάδας, περιόδου 1940 -1945 ‘’Ελληνικά Ολοκαυτώματα’’.
Ογδόντα πέντε χρόνια από το Ολοκαύτωμα, ο Δήμος Κιλκίς τιμά τη θυσία των αθώων θυμάτων, με εκδήλωση μνήμης που διοργανώνει το Σάββατο 24 Οκτωβρίου στις 11:00 στο Μνημείο Πεσόντων (8ο χιλ. επαρχιακής οδού Ποντοκερασιάς – Ελληνικού) και στέλνει το δικό του μήνυμα αποτροπιασμού στη βαρβαρότητα του πολέμου. 
Το πρόγραμμα της εκδήλωσης περιλαμβάνει
- Επιμνημόσυνη δέηση
- Προσκλητήριο νεκρών
-Ομιλία για το Ολοκαύτωμα των Μαρτυρικών Χωριών του ανατολικού Κιλκίς 
από την Βάγια Θρήσκου Πρόεδρο του Πολιτιστικού Συλλόγου Ισώματος ‘’Καπετάν Ράμναλης’’ 
-Κατάθεση στεφάνων 
- Σιγή ενός λεπτού
- Ανάκρουση Εθνικού Ύμνου.
*Όσοι επιθυμούν να καταθέσουν στεφάνι στο Μνημείο Πεσόντων καλούνται να το δηλώσουν στη Γραμματεία Δημάρχου μέχρι την Παρασκευή 23 Οκτωβρίου στα τηλ. επικοινωνίας 23413 52102, 52108.   
